钦定古今图书集成/明伦汇编/闺媛典/第115卷 > 何氏烈女墓碑记 马骙
## 钦定古今图书集成/明伦汇编/闺媛典/第115卷 > 何氏烈女墓碑记 马骙

烈女，姓何氏，泗州人。容止庄懿，虽小家，未尝妄笑语。
纺绩织纴供女事，甚循整。父早死，母贫病无以存，有
夫妇，侨寓泗上，亡其名氏，颇传为顺天之通州人。绐
母求女为介妇，母不知其无子也而许之。年十六，归
其家。寻徙居淮之满浦，诱以为娼，女泣不从，私谓邻
女曰：“渠以为介妇聘我，今乃欲我为此，宁死不受辱。”
越数日，留一贾人逼女事之。女不胜忿，佯许诺，良久
乃仰天大泣，以刀自刎，血流满地。人竞往观之，其貌
如生，众皆嗟悼，有泣下者。时都宪张公敷华巡抚淮
扬，闻其事，遣指挥丁辅往按之。至则夫妇与贾人已
逸去不可得。随命所司以礼葬之，而女之冤竟未之
伸。已而天久旱，耆民康镇疑为冤气所致，白之郡守
杨侯逊，为表其墓祭之。天果大雨，三日乃止。时人异
之，惜无为上闻以旌其事者。余既于府治东立祠以
祀之，书其事于石矣。而墓在郭西七里之新街，地形
卑下，环墓皆水，浸及墓封。虑岁久堕为平野，甚非所
以安幽灵而示后人也。乃命高其封，广其墓，封四域。
又虑行之不闻于世也，乃碣石于墓，以表其烈焉。女
之死，当弘治十三年五月十二日。杨侯表其墓在弘
治十七年闰七月二十四日。余碣墓在正德五年四
月十一日。九原有知，庶稍舒其哀云。